CELEX: 32020D1637
Language: mt
Date: 2020-11-03 00:00:00
Title: Deċiżjoni tal-Kunsill (UE) 2020/1637 tat-3 ta’ Novembru 2020 dwar il-pożizzjoni li għandha tittieħed f’isem l-Unjoni Ewropea fil-Forum Dinji għall-Armonizzazzjoni tar-Regolamenti tal-Vetturi tal-Kummissjoni Ekonomika għall-Ewropa tan-Nazzjonijiet Uniti fir-rigward tal-proposti għall-emendar tar-Regolamenti Nri 0, 13, 16, 17, 44, 55, 83, 93, 94, 95, 100, 115, 137, 144, 151, 152 u 153 tan-NU, fir-rigward tal-proposti għall-emendar għar-Regolamenti Tekniċi Globali Nri 7, 15 u 18, fir-rigward tal-proposta għall-emendar għar-Riżoluzzjoni Reċiproka M.R.3, fir-rigward tal-proposti għal żewġ Regolamenti ġodda tan-NU dwar il-moviment tar-rivers u dwar is-sistemi ta’ informazzjoni ta’ waqt it-tluq tal-vettura, u fir-rigward tal-proposta għal Regolament Tekniku Globali ġdid dwar id-determinazzjoni tal-potenza tal-vetturi li jaħdmu bl-elettriku

5.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 369/3
               
            
         DEĊIŻJONI TAL-KUNSILL (UE) 2020/1637
         tat-3 ta’ Novembru 2020
         dwar il-pożizzjoni li għandha tittieħed f’isem l-Unjoni Ewropea fil-Forum Dinji għall-Armonizzazzjoni tar-Regolamenti tal-Vetturi tal-Kummissjoni Ekonomika għall-Ewropa tan-Nazzjonijiet Uniti fir-rigward tal-proposti għall-emendar tar-Regolamenti Nri 0, 13, 16, 17, 44, 55, 83, 93, 94, 95, 100, 115, 137, 144, 151, 152 u 153 tan-NU, fir-rigward tal-proposti għall-emendar għar-Regolamenti Tekniċi Globali Nri 7, 15 u 18, fir-rigward tal-proposta għall-emendar għar-Riżoluzzjoni Reċiproka M.R.3, fir-rigward tal-proposti għal żewġ Regolamenti ġodda tan-NU dwar il-moviment tar-rivers u dwar is-sistemi ta’ informazzjoni ta’ waqt it-tluq tal-vettura, u fir-rigward tal-proposta għal Regolament Tekniku Globali ġdid dwar id-determinazzjoni tal-potenza tal-vetturi li jaħdmu bl-elettriku
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114, flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Bid-Deċiżjoni tal-Kunsill 97/836/KE (1), l-Unjoni aderixxiet mal-Ftehim tal-Kummissjoni Ekonomika tan-Nazzjonijiet Uniti għall-Ewropa (“NU/KEE”) li jikkonċerna l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet li jistgħu jitwaħħlu u/jew jintużaw f’vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet (il-“Ftehim Rivedut tal-1958”). Il-Ftehim Rivedut tal-1958 daħal fis-seħħ fl-24 ta’ Marzu 1998.
                  
               
                     (2)
                  
                  
                     Bid-Deċiżjoni tal-Kunsill 2000/125/KE (2), l-Unjoni aderixxiet għall-Ftehim dwar l-istabbiliment ta’ regolamenti tekniċi globali għall-vetturi bir-roti, tagħmir u partijiet li jistgħu jitwaħħlu u/jew jintużaw f’vetturi bir-roti (il-“Ftehim Parallel”). Il-Ftehim Parallel daħal fis-seħħ fil-15 ta’ Frar 2000.
                  
               
                     (3)
                  
                  
                     Ir-Regolament (UE) 2018/858 tal-Parlament Ewropew u tal-Kunsill (3) jistabbilixxi dispożizzjonijiet amministrattivi u rekwiżiti tekniċi għall-approvazzjoni tat-tip u t-tqegħid fis-suq tal-vetturi, sistemi, komponenti u unitajiet tekniċi separati ġodda kollha. Dak ir-Regolament jinkorpora r-regolamenti li ġew adottati skont il-Ftehim Rivedut tal-1958 (“Regolamenti tan-NU”) fis-sistema tal-approvazzjoni tat-tip tal-UE, bħala rekwiżiti għall-approvazzjoni tat-tip jew bħala alternattivi għal-leġiżlazzjoni tal-Unjoni.
                  
               
                     (4)
                  
                  
                     Skont l-Artikolu 1 tal-Ftehim Rivedut tal-1958 u l-Artikolu 6 tal-Ftehim Parallel, il-Forum Dinji għall-Armonizzazzjoni tar-Regolamenti tal-Vetturi tan-NU/KEE (id-WP.29 tan-NU/KEE) jista’ jadotta l-proposti għall-emendar tar-Regolamenti tan-NU, tar-Regolamenti Tekniċi Globali tan-NU (GTRs tan-NU) u tar-Riżoluzzjonijiet tan-NU, kif ukoll proposti għal Regolamenti tan-NU, għal Regolamenti Tekniċi Globali tan-NU u għal Riżoluzzjonijiet tan-NU li jikkonċernaw l-approvazzjoni tal-vetturi. Barra minn hekk, skont dawk id-dispożizzjonijiet, id-WP.29 tan-NU/KEE jista’ jadotta proposti għal awtorizzazzjonijiet biex jiġu żviluppati emendi għall-GTRs tan-NU jew biex jiġu żviluppati GTRs ġodda tan-NU u jista’ jadotta proposti għall-estensjoni tal-mandati għall-GTRs tan-NU.
                  
               
                     (5)
                  
                  
                     Matul il-182 sessjoni tal-Forum Dinji li se ssir fl-10 ta’ Novembru 2020, id-WP.29 tan-NU/KEE jista’ jadotta l-proposti għall-emendar għar-Regolamenti tan-NU Nri 0, 13, 16, 17, 44, 55, 83, 93, 94, 95, 100, 115, 137, 144, 151, 152 u 153, il-proposta għal Regolament ġdid tan-NU dwar l-approvazzjoni ta’ apparati għall-moviment tar-rivers u l-vetturi bil-mutur fir-rigward tal-għarfien tas-sewwieq ta’ utenti vulnerabbli tat-triq wara l-vettura, il-proposta għal Regolament ġdid tan-NU dwar l-approvazzjoni ta’ vetturi bil-mutur fir-rigward tas-sistema ta’ informazzjoni għad-detezzjoni tal-persuni bil-mixi u ċ-ċiklisti waqt it-tluq tal-vettura, il-proposti għall-emendar tal-GTRs tan-NU Nri 7, 15 u 18, il-proposta għal Regolament Tekniku Globali ġdid dwar id-determinazzjoni tal-potenza tal-vetturi li jaħdmu bl-elettriku u l-proposta għall-emendar għar-Riżoluzzjoni Reċiproka M.R.3. dwar il-Kwalità tal-Arja Interna tal-Vettura. Barra minn hekk, id-WP.29 tan-NU/KEE għandu jadotta l-proposta għal awtorizzazzjonijiet biex tiġi żviluppata emenda għall-GTR Nru 8 tan-NU u biex jiġi żviluppat GTR ġdid tan-NU dwar id-durabbiltà tal-batteriji ta’ ġol-vettura.
                  
               
                     (6)
                  
                  
                     Huwa xieraq li tiġi stabbilita l-pożizzjoni li għandha tittieħed f’isem l-Unjoni fid-WP.29 tan-NU/KEE fir-rigward tal-adozzjoni ta’ dawk il-proposti, minħabba li r-Regolamenti tan-NU se jorbtu lill-Unjoni u, flimkien mal-GTRs tan-NU u mar-Riżoluzzjoni Reċiproka, jistgħu jinfluwenzaw b’mod deċiżiv il-kontenut tal-liġi tal-Unjoni fil-qasam tal-approvazzjoni tat-tip tal-vetturi.
                  
               
                     (7)
                  
                  
                     Fid-dawl tal-esperjenza u tal-iżviluppi tekniċi, ir-rekwiżiti marbutin ma’ ċerti elementi jew karatteristiċi koperti mir-Regolamenti Nri 0, 13, 16, 17, 44, 55, 83, 93, 94, 95, 100, 115, 137, 144, 151, 152 u 153 tan-NU kif ukoll mir-Riżoluzzjoni Reċiproka M.R.3., jeħtieġ li jiġu emendati jew issupplimentati.
                  
               
                     (8)
                  
                  
                     Barra minn hekk, ċerti dispożizzjonijiet fil-GTRs Nri 7, 15 u 18 tan-NU jeħtieġ li jiġu emendati.
                  
               
                     (9)
                  
                  
                     Sabiex ikun jista’ jsir progress tekniku u sabiex jittejbu s-sikurezza tal-vetturi u l-ittestjar tal-emissjonijiet, jeħtieġ li jiġu adottati żewġ Regolamenti ġodda tan-NU dwar l-approvazzjoni ta’ apparati għall-moviment tar-rivers u l-vetturi bil-mutur fir-rigward tal-għarfien tas-sewwieq ta’ utenti vulnerabbli tat-triq wara l-vettura, u dwar l-approvazzjoni ta’ vetturi bil-mutur fir-rigward tas-sistema ta’ informazzjoni għad-detezzjoni tal-persuni bil-mixi u ċ-ċiklisti waqt it-tluq tal-vettura. B’mod parallel, jeħtieġ li jiġi adottat Regolament Tekniku Globali ġdid dwar id-determinazzjoni tal-potenza tal-vetturi li jaħdmu bl-elettriku.
                  
               
                     (10)
                  
                  
                     Sabiex ikun jista’ jsir żvilupp ulterjuri fir-rigward tar-rekwiżiti tekniċi, il-proposti għall-awtorizzazzjoni tal-iżvilupp ta’ emenda għall-GTR Nru 8 tan-NU u ta’ GTR ġdid tan-NU dwar id-durabbiltà tal-batteriji ta’ ġol-vettura jeħtieġ li jiġu adottati abbażi tat-talbiet mill-Partijiet Kontraenti tan-NU/KEE li jisponsorizzaw il-ħidma fuq il-GTRs tan-NU jew mill-korpi sussidjarji speċjalizzati tad-WP.29 tan-NU/KEE.
                  
               
                     (11)
                  
                  
                     Sabiex tiġi żgurata l-konsistenza tal-interpretazzjoni tar-Regolamenti Nri 155 u 156 tan-NU, jenħtieġ li jiġu adottati l-proposti għal dokumenti ta’ interpretazzjoni dwar iż-żewġ regolamenti, kif ukoll il-proposta għal linji gwida dwar l-użu tal-Bażi tad-Data għall-Iskambju tal-Approvazzjonijiet tat-Tip skont ir-Regolament Nru 155 tan-NU.
                  
               
                     (12)
                  
                  
                     Fis-16 ta’ Ġunju 2020, il-Kunsill adotta d-Deċiżjoni (UE) 2020/848 (4) dwar il-pożizzjoni li trid tittieħed fir-rigward tal-GTR Nru 7 tan-NU u tal-proposti għall-awtorizzazzjoni tal-iżvilupp ta’ emenda għall-GTR Nru 8 tan-NU u ta’ GTR ġdid tan-NU dwar id-durabbiltà tal-batteriji ta’ ġol-vettura għall-181 sessjoni tad-WP.29 tan-NU/KEE, li saret fl-24 ta’ Ġunju 2020. Madankollu, id-WP.29 ma kienx f’pożizzjoni li jivvota f’dik is-sessjoni u ddeċieda li jerġa’ jressaq il-proposti għall-votazzjoni fis-sessjoni ta’ Novembru,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-182 sessjoni tal-Forum Dinji għall-Armonizzazzjoni tar-Regolamenti tal-Vetturi tan-NU/KEE li se ssir fl-10 ta’ Novembru 2020 fir-rigward tal-proposti għall-emendar tar-Regolamenti Nri 0, 13, 16, 17, 44, 55, 83, 93, 94, 95, 100, 115, 137, 144, 151, 152 u 153 tan-NU, fir-rigward tal-proposti għall-emendar għar-Regolamenti Tekniċi Globali Nri 7, 15 u 18, fir-rigward tal-proposta għall-emendar għar-Riżoluzzjoni Reċiproka M.R.3, fir-rigward tal-proposti għal żewġ Regolamenti ġodda tan-NU dwar il-moviment tar-rivers u dwar is-sistemi ta’ informazzjoni ta’ waqt it-tluq tal-vettura, u fir-rigward tal-proposta għal Regolament Tekniku Globali ġdid dwar id-determinazzjoni tal-potenza tal-vetturi li jaħdmu bl-elettriku (5) għandha tkun li tivvota favur.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-3 ta’ Novembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Id-Deċiżjoni tal-Kunsill 97/836/KE tas-27 ta’ Novembru 1997 bil-għan tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati u/jew ikunu użati ma’ vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet (“Ftehim Rivedut tal-1958”) (ĠU L 346, 17.12.1997, p. 78).
         
            (2)  Id-Deċiżjoni tal-Kunsill 2000/125/KE tal-31 ta’ Jannar 2000 dwar il-konklużjoni tal-Ftehim li jistabbilixxi regolamenti tekniċi globali għall-vetturi bir-roti, tagħmir u partijiet li jistgħu jitwaħħlu u/jew jintużaw f’vetturi bir-roti (“Ftehim Parallel”) (ĠU L 35, 10.2.2000, p. 12).
         
            (3)  Ir-Regolament (UE) 2018/858 tal-Parlament Ewropew u tal-Kunsill tat-30 ta’ Mejju 2018 dwar l-approvazzjoni u s-sorveljanza tas-suq ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE (ĠU L 151, 14.6.2018, p. 1).
         
            (4)  Id-Deċiżjoni tal-Kunsill (UE) 2020/848 tas-16 ta’ Ġunju 2020 dwar il-pożizzjoni li trid tittieħed f’isem l-Unjoni Ewropea fil-Forum Dinji għall-Armonizzazzjoni tar-Regolamenti tal-Vetturi tal-Kummissjoni Ekonomika għall-Ewropa tan-Nazzjonijiet Uniti fir-rigward tal-proposti għal modifiki tar-Regolamenti Nru 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 u 152 tan-NU, fir-rigward tal-proposti għal modifiki tar-Regolamenti Tekniċi Globali Nru 3, 6, 7, 16 u 19, fir-rigward tal-proposta għal emendi għar-Riżoluzzjoni Konsolidata R.E.3. u fir-rigward tal-proposti għal ħames Regolamenti ġodda tan-NU b’rabta mas-sikurezza, mal-emissjonijiet u mal-awtomatizzazzjoni fil-qasam tal-vetturi bil-mutur (ĠU L 196, 19.6.2020, p. 5).
         
            (5)  Ara d-dokument ST 11850/20 fuq http://register.consilium.europa.eu.